Die ander groep is die Bergmense. Ek plak onder hierdie paragraaf vir julle ‘n kaart in. Ek het probeer om die hele kaart wat ek van die land geteken het af te neem, maar op die oomblik is ek ‘n bietjie bedleênd. Volgende keer!
Die goedjies wat soos jêllietots lyk is veronderstel om die Berg uit te beeld. Ek moet wel nog vir die bergreekse name gee. Tussen die jêllietots sal jy allerhande vreemde name gewaar. Die waarvoor jy op die uitkyk moet wees is Tafu, Wangaven, Cuin, Danfelle en Valdewi. Dit is dan ook die name van die vyf Bergstamme. Daar is nog ‘n sesde stam (en tegnies ‘n sewende een, maar ons praat nie oor hom nie!) genaamd die Vircingeri, maar hulle is nors en bly in hulle eie land vlak langs Praida. Ons sal ‘n bietjie later nog oor hulle gesels.
Hierdie stam is goeie landbouers en hulle is ook die vredeliewendste van die Bergstamme. Die ander stamme erken hulle as die wysemanne en raadgewers van die Berg, en kom vra redelik gereeld raad by hulle.
Hulle bly in ‘n gebied wat baie ryk is aan minerale, so hulle is myners. Daar is ook ‘n groot klomp van hulle wat vreeslike goeie smede is. Die bekendste smid onder hulle was Danmut, wat in die Romeinse tydperk gelewe het. Die Wangavenni is oor die algemeen bekend daarvoor dat hulle min praat en baie lag.